স্বামীকে হারিয়েছেন গত অগস্টে। নিজের সেরিব্রাল স্ট্রোক হয়েছে বছর দু’য়েক আগে। কথা বলতে পারেন না। ডান হাত অকেজো। পাশে বসে মেয়ে দেবদত্তা কর যখন পুজোর দিনগুলোর কথা বলছেন, স্বামীর সঙ্গে পুজোর স্মৃতির কথা বলতে চাইছিলেন তিনিও। তবে দু’য়েকটি শব্দ ছাড়া কিছুই বলতে পারছিলেন না! ফুঁপিয়ে কেঁদে উঠছিলেন মালা কর।
গত ১৭ অগস্ট। টালিগঞ্জ কুঁদঘাট এলাকার বাসিন্দা মালা তখন বি আর সিংহ হাসপাতালে। স্ত্রীকে দেখতে যাওয়ার পথে বালিগঞ্জ স্টেশন থেকে তড়িঘড়ি ট্রেনে উঠতে গিয়ে পড়ে যান ৬৫ বছরের বিপ্লব। বাঙ্গুর হাসপাতালে নিয়ে যাওয়া হলে চিকিৎসকেরা তাঁকে মৃত ঘোষণা করেন। 
সেদিনের কথা জানাতে গিয়ে দেবদত্তা বলেন, ‘‘বাবা এভাবে চলে যাবেন ভাবিনি। বাবাকে পুজোয় দেব বলে ওয়ালেট আর শার্ট কিনে এনেছিলাম। সেদিন (মৃত্যুর দিন) বাড়ি ফিরে দেখি, আলমারিতে সব যত্ন করে রাখা। পুজোয় নিজের জন্য বাবা কিছুই কিনতে চাইত না। আমি এবার জোর করে ওগুলো এনে দিয়েছিলাম।’’
আর বাবা মেয়েকে কী দিতেন? বললেন, ‘‘আনন্দমেলা পূজাবার্ষিকী কিনে আনত বাবা। এবার আর সেসব আনার কেউ নেই। দু’টো সালোয়ার-কামিজ করাতে দিয়েছিলাম। বাবাই কিনে দিয়েছিল। দোকানে পড়ে আছে। ওগুলো এনে আর কী হবে? ওগুলো আর পরতে ইচ্ছা করবে না।’’
রেলের ইলেকট্রিক্যাল ইঞ্জিনিয়ার ছিলেন বিপ্লব। চিত্তরঞ্জনে কয়েকবছর থাকার পর পরিবার নিয়ে টালিগঞ্জে চলে আসেন। দেবদত্তা জানান, পাড়ার পুজোর সঙ্গে সরাসরি যুক্ত ছিলেন বিপ্লব। পুজোর সময় পাড়ার নাটকে অভিনয়ও করেছেন কয়েকবার। দেবদত্তার কথায়, ‘‘পুজো এলেই চাঁদা তোলা, নাটকের রিহার্সাল নিয়ে ব্যস্ত থাকত বাবা। তবে ২০১৫ সালে মায়ের স্ট্রোকের পর থেকে সেসব কমিয়ে দিয়েছিল। আসলে মা’কে বাড়িতে একা রেখে বেরোতে চাইত না। আমায় বন্ধুদের সঙ্গে বেরোতে বলত।’’ তবে গত বছরের সপ্তমীতে স্ত্রীকে হাসপাতালে দেখে এসে মেয়েকে নিয়ে বেরিয়েছিলেন বিপ্লব।